Document ID: 32015D0421

ODLUKA (EU) 2015/421 EUROPSKOG PARLAMENTA I VIJEĆA
od 17. prosinca 2014.
o aktivaciji instrumenta fleksibilnosti
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (1) a posebno njegovu točku 12.,
uzimajući u obzir prijedlog Europske komisije,
budući da:
(1)
Člankom 11. Uredbe Vijeća (EU, Euratom) br. 1311/2013 (2) omogućuje se aktivacija instrumenta fleksibilnosti u okviru godišnje gornje granice od 471 milijuna EUR (u cijenama iz 2011.) radi financiranja jasno utvrđenih rashoda koji se nisu mogli financirati u okviru gornjih granica raspoloživih za jedan ili više drugih naslova.
(2)
Nakon što su ispitane sve mogućnosti preraspodjele odobrenih sredstava u podnaslovu 1.b, čini se da je potrebno aktivirati instrument fleksibilnosti za dopunu financiranja u općem proračunu Europske unije za financijsku godinu 2015. iznad gornje granice podnaslova 1.b, i to u iznosu od 83 285 595 EUR za financiranje programâ strukturnih fondova za Cipar, kako bi se Cipru dodijelila dodatna sredstva iz strukturnih fondova za 2015. u ukupnom iznosu od 100 000 000 EUR.
(3)
Za financijsku godinu 2014. Europski parlament i Vijeće već su Odlukom od 20. studenoga 2013. aktivirali instrument fleksibilnosti radi financiranja programâ strukturnih fondova za Cipar u iznosu od 89 330 000 EUR samo u odobrenim sredstvima za preuzimanje obveza.
(4)
Uzimajući u obzir dopunsku narav instrumenta fleksibilnosti potrebno je osigurati dodatna odobrena sredstva za plaćanja kako bi se pokrila dodatna odobrena sredstva za preuzimanje obveza za Cipar za dvije financijske godine (2014. i 2015.) na temelju očekivanog profila plaćanja procijenjenog na 11,3 milijuna EUR u 2015., 45,7 milijuna EUR u 2016., 75,4 milijuna EUR u 2017. i 40,2 milijuna EUR u 2018. godini. Godišnji iznosi za svaku godinu u razdoblju 2015.-2018. moraju se potvrditi u svakom nacrtu proračuna koji Komisija predstavi u tom razdoblju,
DONIJELI SU OVU ODLUKU:
Članak 1.
U okviru općeg proračuna Europske unije za financijsku godinu 2015. instrument fleksibilnosti koristi se za pružanje odobrenih sredstava za preuzimanje obveza iz podnaslova 1.b u iznosu od 83 285 595 EUR.
Taj se iznos koristi za dopunu financiranja programâ strukturnih fondova za Cipar u sklopu podnaslova 1.b.
Plaćanja povezana s financiranjem programa strukturnih fondova za Cipar preko instrumenta fleksibilnosti 2014. i 2015. godine iznose 172 600 000 EUR za razdoblje 2015.-2018. Točni godišnji iznosi utvrđuju se u nacrtu proračuna za predmetnu godinu kako ih Komisija predstavi.
Članak 2.
Ova se Odluka objavljuje u Službenom listu Europske unije.
Sastavljeno u Strasbourgu, 17. prosinca 2014.

Labels: 2
15
18